กทม เตรียมหารือแนวทางปรับวิธีการสอบบรรจุให้มีความเหมาะสมกับตำแหน่งและตรงกับความต้องการมากขึ้น
นางสาวทวิดา กมลเวชช รองผู้ว่าราชการกรุงเทพมหานคร เปิดเผยภายหลังตรวจเยี่ยมการสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการและบุคลากรทางการศึกษากรุงเทพมหานคร ตำแหน่งครูผู้ช่วย สังกัดสำนักพัฒนาสังคม ณ มหาวิทยาลัยสวนดุสิต ว่า วันนี้ตั้งใจมาดูวิธีการสอบ ระบบการจัดการ รวมถึงสภาพแวดล้อม ซึ่งภาพรวมเป็นไปด้วยดี แต่มีบางจุดที่อาจจะต้องมีการเพิ่มเติมในการสอบครั้งต่อไป เช่น เก้าอี้นั่งสอบสำหรับผู้เข้าสอบที่ถนัดมือซ้าย การอำนวยความสะดวกให้ผู้พิการที่เข้าสอบในด้านต่างๆ เพิ่มขึ้น รวมไปถึงการเพิ่มการอำนวยความสะดวกให้ผู้เข้าสอบเพิ่มเติม อาทิ การจัดส่งแผนผังห้องสอบให้ผู้เข้าสอบ จัดทำระบบตรวจสอบรายชื่อผู้เข้าสอบที่ง่ายขึ้น นอกจากนี้ ยังได้หารือถึงแนวทางการจัดการสอบ ที่มีความเหมาะสมกับตำแหน่งมากขึ้น เพราะบางตำแหน่งหรือบางสาขาวิชาที่ครูต้องใช้ทักษะการสอนที่แตกต่างอาจต้องมีการปรับวิธีการสอบเพื่อให้ได้ครูที่ตรงกับความต้องการมากขึ้น ซึ่งการสอบไม่จำเป็นต้องเป็นการสอบแบบเขียน หรือตัวเลือกเสมอไป และเมื่อได้ครูเข้าไปปฏิบัติหน้าที่แล้วก็มีระบบติดตามดูว่าถ้าปรับวิธีการสอบให้สามารถรับครูได้ตรงกับความต้องการแล้วเป็นอย่างไรบ้าง ที่สำคัญอีกอย่างคือ การดูแลความเป็นอยู่ของครูให้มีคุณภาพชีวิตที่ดีด้วย ในอนาคตครูอาจไม่ทำหน้าที่เฉพาะตามสังกัดอาจมีการปรับให้สามารถทำงานให้เกี่ยวข้อง หรือเชื่อมโยงกับการทำงานในส่วนต่างๆ ที่เกี่ยวข้องกับการเป็นครูเพิ่มเติมได้ซึ่งเป็นการเพิ่มเสน่ห์ของครูอย่างไรก็ตาม หลังจากการสอบเสร็จเรียบร้อยแล้ว อาจมีการประเมินผลและหารือแนวทางเพิ่มเติมเพื่อนำไปปรับใช้ในการสอบครั้งต่อไปเพื่อให้การจัดสอบในครั้งต่อไปมีความเหมาะสมและดีขึ้น